**Jelgavas Tehnoloģiju vidusskola** (agrāk: Jelgavas 1. ģimnāzija) ir valsts vidusskola, kas piedāvā divas pamatizglītības programmas (matemātikas, dabaszinību un tehnikas virziena; profesionāli orientēta virziena), un trīs vidējās izglītības programmas - vispārizglītojošā virziena programmu un divas specializētās programmas: humanitārā un sociālā virziena programmu un matemātikas, dabaszinātņu un tehnikas virziena programmu (ar inženierzinātņu un matemātikas novirzieniem).

Vēsture
-------

Skolas pirmsākumi izsekojami līdz 1775. gadam, kad dibināta Jelgavas akadēmiskā ģimnāzija. Pēc Latvijas Republikas nodibināšanas 1919. gadā skola no jauna dibināta kā Jelgavas I valsts vidusskola, vēlāk pārdēvēta par Jelgavas 1. Valsts ģimnāziju. 
No 1934. līdz 1940. gadam skola nesa Hercoga Pētera ģimnāzijas vārdu un darbojās bijušās akadēmiskās ģimnāzijas «Academia Petrina» ēkā. 1925. gada 20. septembrī, atzīmējot tās dibināšanas 150 gadadienu, skolā ieradās agrākie skolnieki un skolotāji ne tikai no Latvijas, bet arī no Lietuvas un Polijas. Bijušos ģimnāzijas skolnieku apsveikumi pienāca arī no Anglijas, Francijas, Vācijas un Serbu, horvātu un slovēņu karalistes. No Lietuvas bija ieradusies ekskursija ar bijušo ministru prezidentu Mikolu Slezeviču priekšgalā, daudzi ministri un universitātes profesori. Jubilejas svinībās piedalījās valsts prezidents Jānis Čakste, 13 esošie vai bijušie ministri, kā arī Polijas un Lietuvas sūtņi, kas apsveica skolu savu valdību vārdā. Klasiskās ģimnāzijas kollēģija par saviem goda biedriem ievēlēja valsts prezidentu J. Čaksti, Latvijas Satversmes sapulces prezidentu F. Veismani, doc. L. Ausēju, doc. L. Bērziņu, Dr. I. Brensonu, pirmo Lietuvas prezidentu A. Smetonu, doc. A. Daugi, savu bijušo skolotāju Detlofu, prof. Denferi, prof. J. Endzelīnu, doc. J. Jablonski (Kauņa), bijušo direktoru Jupatovu, K. Kundziņu sen. prof. J. Plāķi, prof. A. Spekki, doc. K. Straubergu un V. Ļutoslavski (Polija). 
Skolas devīze taja laikā bija *Sapiente, musis et patriae* (gudrībai, mākslām un tēvzemei).

Pēc 1940. gada okupācijas skolu pārdēvēja par Jelgavas Valsts 1. vidusskolu, 1940. gada 25. oktobrī par pretpadomju aģitāciju tika arestēti un uz Sibīriju izsūtīti 14 tās audzēkņi, nelegālās organizācijas «Brīvā Latvija» dalībnieki, kas 1940. gada oktobrī izplatīja pretpadomju uzsaukumus.
nacistiskās Vācijas okupācijas laikā tika atjaunots iepriekšējais nosaukums, mācību gads ilga no 1. oktobra līdz 15. aprīlim un katram skolēnam divi vasaras mēneši bija jāpavada darba dienestā laukos, lai pildītu Ostlandes okupācijas varas ekonomisko politiku. 
1944. gada jūlija kauju rezultātā ģimnāzija tika sabombardēta un pēc kara tika pārcelta uz divstāvu koka ēku, kas līdz 1960. gadu beigām atradās Pulkveža O. Kalpaka (tolaik - J.Gagarina) un Svētes (Slimnīcas) ielas stūrī. Vēlāk izmantoja ēku Skolotāju ielā 5, tad skolu pārcēla uz Sarmas ielu 2, tagadējās 2. pamatskolas ēku.

1989. gadā Jelgavas 1. vidusskolas skolnieki izveidoja grupu «Prāta vētra» un skolā notika grupas pirmie koncerti. 1991. gada 15. augustā skolai tika atjaunots ģimnāzijas statuss. 
2003. gadā skolas absolvente aktrise Elza Radziņa uzdāvināja savai skolai apmēram divsimt grāmatu no personīgās bibliotēkas.
2008./2009. mācību gadā skolā mācījās 770 skolēni, no tiem 374 pamatizglītības programmā. Tajā strādāja 78 pedagogi (97% ar augstāko pedagoģisko izglītību, no tiem 40% ar maģistra grādu). Skolā bija arī psihologs un sociālais pedagogs, 34 tehniskie darbinieki. Skolas devīze ir "Mūža darbu Latvijai".

2012. gada decembrī Jelgavas domes deputāti nolēma Jelgavas 1. ģimnāziju pārveidot par Jelgavas Tehnoloģiju vidusskolu. Jaunās mācību iestādes attīstības stratēģijā kā prioritāte tika noteikta iespēja skolēniem iegūt padziļinātas zināšanas un prasmes informācijas tehnoloģiju un inženierzinātnes jomā.

### Skolas nosaukumu maiņas

* 1775 - 1806 Jelgavas akadēmiskā ģimnāzija (*Pētera Akadēmija*)
* 1806 - 1838 Cildenā ģimnāzija (latīņu: *Gymanasium illustre*)
* 1838 - 1918 Jelgavas vīriešu ģimnāzija (1915. gada evakuēta uz Rževu un Taganrogu)
* 1918 - 1922 Jelgavas 1. valsts vidusskola
* 1923 - 1924 Jelgavas ģimnāzija
* 1924 - 1925 Jelgavas 1. valsts reālā ģimnāzija
* 1925 - 1930 Jelgavas 1. vidusskola
* 1930 - 1937 Jelgavas 1. valsts ģimnāzija
* 1937 - 1940 Hercoga Pētera ģimnāzija
* 1940 - 1941 Jelgavas Valsts 1. vidusskola
* 1941 - 1944 Hercoga Pētera ģimnāzija
* 1944 - 1991 Jelgavas 1. vidusskola
* 1991 - 2013 Jelgavas 1. ģimnāzija
* no 2013. gada 1. septembra - Jelgavas Tehnoloģiju vidusskola

### Skolas vadītāji

* Jānis Lapiņš (1919-1932)
* Kārlis Līkums (1932-1934)
* Voldemārs Dambergs (1934-1936)
* Gustavs Lukstiņš (1936-1940)
* Paulis Lode (1940-1941)
* Arnolds Veisbergs (1941-1944)
* Jānis Bērtulis (1945-1948)
* Pēteris Bušs (1948-1951)
* Lilija Granta (1951-1970)
* Gunivaldis Gudermanis (1970–1971)
* Elvīra Krišjāne (1971–1981)
* Juzefa Blumberga (1981)
* Rasma Cunska (1981–1984)
* Reinis Līcis (1984-1986)
* Elmārs Sakne (1986–2004)
* Valentīna Maido (2005–2022)
* Baiba Balode-Lukjanska (2022–pašlaik)

Ievērojami skolotāji
--------------------

* Jēkabs Ķulītis
* Arnolds Spekke
* Fricis Adamovičs
* Artūrs Veisbergs
* Amilda Ansone (1890-1956)
* Atis Kauliņš (1867-1944)

Ievērojami skolēni
------------------

* Alfrēds Vītols
* Mārtiņš Straumanis
* Bruno Jirgensons
* Edgars Sūna
* Žanis Unāms
* Mārtiņš Zīverts
* Andris Šķēle
* Elza Radziņa
* Artūrs Skrastiņš
* Renārs Kaupers
* Jānis Jubalts
* Gundars Mauševics
* Kaspars Roga
* Māris Mihelsons

Atsauces
--------

1. ↑  «Latvijas Valsts vēstures arhīva fonda kartīte». Arhivēts no oriģināla, laiks: 2011. gada 23. novembrī. Skatīts: 2012. gada 23. jūlijā.
2. ↑  «Skolas vēsture». Arhivēts no oriģināla, laiks: 2016. gada 25. februārī. Skatīts: 2014. gada 24. maijā.
3. ↑  Jelgavas vidusskolas skolēnu pretošanas organizācijas "Brīvā Latvija" uzsaukums 1940. gada oktobrī (foto)
4. ↑  Ilze Knusle-Jankevica. «Prāta vētras» puišiem Jelgava vienmēr būs laimīgā zeme. Arhivēts 2011. gada 18. augustā, *Wayback Machine* vietnē. www.jelgavasvestnesis.lv 2012. gada 22. jūlijā
5. ↑  www.jelgavnieki.lv 2009. gada 20. aprīlī (nr. 15 (64))
6. ↑  1. ģimnāzija kļūs par Tehnoloģiju vidusskolu; skolēnus uzņems no 1. klases Arhivēts 2015. gada 3. martā, *Wayback Machine* vietnē. Ilze Knusle-Jankevica, "Jēlgavas Vēstnesis" 2012. gada 21. decembrī

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * s
* d
* l
Jelgavas vispārizglītojošās skolas |
| --- |
|  |
| Ģimnāzijas un vidusskolas | 
* Valsts ģimnāzija
* Spīdolas
* Tehnoloģiju
* 4.
* 5.

 |
|  |
| Pamatskolas un sākumskolas | 
* Centra pamatskola
* Pārlielupes pamatskola
* P. Bendrupa pamatskola
* "Punktiņš"
* "Valdeka"
* 4. sākumskola

 |
|  |
| Profesionālās skolas | 
* Amatu
* Mūzikas
* tehnikums

 |

 |